Seni bina masjid di Malaysia

Pembinaan masjid telah bermula dalam masyarakat Islam sejak Nabi Muhammad s.a.w. berhijrah ke Madinah. Baginda telah membina asas masjid yang pertama di Quba’ dalam bentuk yang paling ringkas dengan menggunakan bahan binaan daripada batu dan batang pokok tamar untuk membentuk dewan sembahyang sahaja. Nabi s.a.w. juga telah membina masjid yang kedua di Madinah setelah terbina satu masyarakat terancang berdasarkan Perlembagaan Madinah (Sahifat al-Madinah). Masjid ini dikenali dengan nama Masjid Nabi (Masjid al-Nabawi). Pembinaan masjid ini lebih luas dan mempunyai pelbagai dewan atau ruang selain dewan sembahyang seperti ruang perbincangan, ruang persinggahan musafir dan ahli sufi. Masjid ini juga telah digabungkan dengan rumah para isteri Rasulullah s.a.w.. Pada masa ini menara belum dibina. Rasulullah s.a.w. memerintah Bilal melaungkan azan dari tempat yang tinggi supaya didengar oleh masyarakat Madinah sebagai menandakan telah masuk waktu sembahyang.

Pembinaan masjid telah mengalami kemajuan semasa pemerintahan Bani Umayyah yang berpusat di Damsyiq dan seterusnya Bani Abbasiyyah yang berpusat di Baghdad. Pada masa ini ruang sembahyang telah dibina secara tertutup dengan kubah. Apabila Islam berkembang ke seluruh dunia, masjid telah didirikan mengikut ciri-ciri seni bina dan budaya masyarakat Islam setempat. Namun terdapat juga masyarakat yang mengambil bentuk seni bina budaya lain untuk diterapkan dalam masyarakat mereka.

Fungsi asas masjid ialah sebagai tempat sujud kepada Allah s.w.t. dengan penuh ikhlas dan tanzim seperti yang terangkum dalam pengertian sembahyang. Sembahyang yang dilakukan adalah secara berjemaah (berkumpulan), seperti sembahyang lima waktu dan sembahyang sunat Hari Raya Aidilfitri dan Hari Raya Aidiladha. Di zaman Rasulullah s.a.w., bağında telah menjadikan masjid sebagai tempat perbincangan dengan umat Islam, menyelesaikan perbalahan di kalangan masyarakat, tempat mempelajari Islam, tempat pengadilan atau mahkamah, tempat mengatur strategi peperangan dan merawat perajurit yang mengalami kecederaan dalam peperangan. Baginda juga banyak menerima wahyu di masjid. Masjid juga telah dijadikan tempat untuk mempertahankan Nabi s.a.w. dari ejekan musuh seperti yang telah dilakukan oleh Hasan ibn Thabit dengan mendeklamasikan sajak-sajak membalas ejekan tersebut.

## Seni Bina Masjid di Malaysia
Seni bina masjid di Malaysia mempunyai dua bentuk yang berlainan, iaitu pertama, bentuk dari pengaruh tradisi serantau yang dikenal juga dengan masjid tradisional. Ia dibina sebelum berlakunya penjajahan. Bentuk yang kedua pula banyak terpengaruh dengan seni bina dari luar terutama dari Timur Tengah, Maghribi dan India. Ia dibina semasa penjajahan dan selepas merdeka. Masjid tradisional masih terikat kuat dengan pengaruh iklim dan persekitaran seperti cuaca panas dan hujan lebat sepanjang tahun. Perbincangan seni bina masjid akan menyentuh beberapa binaan yang menjadi ciri-ciri binaan masjid, iaitu bumbung atau kubah, dewan sembahyang, mimbar, mihrab dan menara.

### Bumbung dan Kubah
Bentuk bumbung pada masjid tradisional dikenal dengan bentuk atap tumpang kerana ia terdiri dari beberapa lapis bumbung yang dibina secara bersusun. Ia terdiri dari tiga atau lima lapis. Pada lapis teratas dibentuk mahkota atap atau dikenal juga dengan mastaka atau kepala atap. Masjid dalam bentuk bumbung begini juga dikenal dengan **masjid bermastaka**.

Kebanyakan pengkaji bersetuju, jenis bumbung berlapis atau bertingkat dan mahkota atap seperti yang terdapat di Malaysia dan rantau ini bukan merupakan reka bentuk tempatan yang asal, tetapi ia adalah pengaruh dari bentuk bumbung piramid yang terdapat pada bangunan Pagoda di Cina. Demikian juga bentuk melengkung ke atas pada setiap penjuru bumbung.

Dalam binaan masjid, setiap lapis atau tingkat bumbung menggambarkan ruang yang ada pada bahagian tapak binaan. Ruang sembahyang ditutup oleh bumbung lapis teratas. Ia ditegakkan oleh empat batang tiang yang disusun membentuk empat segi bujur atau dikenal juga dengan bujur sangkar. Dalam sejarah masjid Demak, Indonesia, tiang-tiang untuk membina ruang sembahyang disumbang dan ditegakkan oleh empat orang wali.

Sehubungan dengan ini juga, Hamka telah membuat pendekatan tasawuf ketika mentafsirkan masjid yang mempunyai bentuk bumbung berlapis. Bumbung tingkat terbawah beserta lantai melambangkan syariat serta amal perbuatan manusia. Bumbung tingkat kedua pula melambangkan tarekat (tariqat) yakni jalan untuk mencapai keredaan Allah (s.w.t.). Bumbung tingkat ketiga melambangkan hakikat (haqiqat) yakni nilai kerohanian pada amal perbuatan seseorang. Bahagian puncak atau mastaka melambangkan makrifat (ma‘rifat) yakni tingkat mengenal Tuhan Yang Maha Tinggi.

Penghuraian yang dibuat oleh Hamka menunjukkan beliau tidak mempertikaikan bentuk bumbung yang mempunyai pengaruh luar, sebaliknya memberi makna keagamaan kepada perkara yang telah diterima oleh masyarakat. Di antara contoh masjid yang mempunyai bentuk bumbung berlapis ialah masjid Kampong Hulu, masjid Tengkera di Melaka dan masjid Kampong Laut, Kelantan.

Bentuk masjid kedua pula adalah **masjid berkubah**. Ia merupakan satu bentuk masjid yang mendapat pengaruh Asia Barat dan India. Reka bentuk ini menggantikan masjid bumbung bertingkat. Kubah menggunakan bentuk separuh bulat dan pada bahagian dalam dinding kubah dihias dengan corak arabesque seperti corak geometri, tumbuh-tumbuhan dan kaligrafi. Dari pandangan jauh, corak pada bahagian dalam kubah ini menggambarkan langit yang dihiasi bintang. Ia juga merupakan simbol kosmos yang menghubungkan dunia dengan akhirat.

Masjid Sultan Salahuddin Abdul Aziz Syah merupakan satu contoh masjid berkubah yang penuh dengan ciri-ciri seni bina Asia Barat. Ia dihasilkan oleh arkitek tempatan yang berdasarkan Masjid Biru di Turki. Kubah masjid ini mempunyai ketinggian 350 kaki dari aras bumi dengan garis pusat 170 kaki. Bumbung kubah masjid ini dibuat dari kepingan besi bersalut logam berkilat. Ia disokong oleh lapan tiang konkrit yang dihias dengan marmar.

### Dewan Sembahyang
Dewan sembahyang merupakan bahagian terpenting dalam binaan masjid. Ia berbentuk empat segi dan menghadap ke arah kiblat yang dapat diketahui melalui kedudukan mihrab dan mimbar. Dewan sembahyang pada masjid tradisional berada di bawah bumbung tingkat teratas, sementara mimbar berada di bawah bumbung lapis kedua, mihrab dan serambi berada di bawah bumbung lapis ketiga.
Dewan sembahyang mempunyai pintu masuk dari setiap arah kecuali pada bahagian barat yang merupakan arah kiblat. Jumlah pintu yang banyak ini memudahkan para jemaah masuk dari mana-mana arah. Ia juga bertujuan untuk membolehkan udara masuk dari setiap arah. Setiap pintu masuk terus bersambung dengan serambi yang digunakan sebagai tempat istirehat dan tempat berbincang.

Kebanyakan masjid tradisional dibina dalam bentuk satu tingkat yang dikenali dengan binaan berpanggung seperti binaan rumah kediaman. Ia memuatkan ruang sembahyang dan serambi. Tidak banyak masjid pada zaman ini yang mengkhususkan ruang untuk jemaah wanita kerana hukum pada waktu ini tidak menggalakkan kaum wanita berjemaah di masjid. Ini berbeza dengan dewan sembahyang pada zaman kini yang dibuat dalam dua tingkat yang mengasingkan jemaah lelaki dengan jemaah wanita. Tingkat kedua di atas dikhususkan untuk jemaah wanita. Di samping itu, dewan sembahyang pada masjid kini dihias dengan karpet yang bercorak atau bergaris yang berfungsi sebagai barisan atau saf.

### Mimbar
Mimbar merupakan tempat khatib menyampaikan khutbah pada waktu sembahyang Jumaat atau sembahyang dua Hari Raya. Ia merupakan satu binaan kecil yang mempunyai beberapa anak tangga. Ketinggian mimbar bergantung kepada keluasan masjid. Mimbar masjid tradisional khususnya masjid Tengkera mempunyai tiga anak tangga dan masjid Kampong Hulu, Melaka pula mempunyai dua anak tangga. Mimbar pada masjid Sultan Salahuddin Abdul Aziz Syah pula terdiri dari dua puluh anak tangga. Ini bersesuaian dengan jumlah jemaah yang boleh ditampung oleh masjid ini, iaitu seramai 10,000 jemaah di tingkat satu dan 6,000 jemaah di tingkat dua.

Di bahagian atas mimbar masjid dibina satu kubah kecil berbentuk piramid. Reka bentuk ini menyamai masjid-masjid yang terdapat di Asia Barat seperti masjid Sultan Hasan di Mesir.

### Mihrab
Mihrab berfungsi untuk menandakan arah kiblat dan tempat berdiri imam ketika sembahyang jemaah. Ia dibina ke dalam dari garisan dinding kiblat dengan bentuk yang berbagai-bagai seperti separuh bulat, silinder menegak atau empat segi bujur. Ia lebih ketara dengan hiasan geometri dan tulisan ayat-ayat al-Qur’an.

Dalam sejarah Islam, mihrab yang pertama dibina oleh al-Walid di masjid Jami‘ al-Umawi, Damsyiq. Pada ketika ini marmar, mozek dan arabesque telah digunakan sebagai dekorasi di dinding mihrab. Mihrab di masjid Sultan Salahuddin Abdul Aziz Syah lebih mendekati seni bina ini. Ia dibentuk melengkung seperti U terbalik. Batu marmar serta jubin Turki digunakan untuk menghias mihrab masjid ini dan ditambah dengan ayat al-Qur’an.

Mihrab masjid Tengkera dan masjid Kampong Hulu juga dibina melengkung dan menganjung dari dewan sembahyang. Pada bahagian tepi mihrab masjid ini turut dihias dengan ukiran yang ringkas.

### Menara
Menara merupakan satu tempat yang tinggi untuk melaungkan azan. Ia belum wujud pada zaman awal Islam. Pada waktu ini, Bilal hanya melaungkan azan dari bumbung rumah yang tinggi berhampiran masjid. Binaan menara yang tinggi untuk melaungkan azan berasal dari perilaku Bilal.

Dalam sejarah pembinaan masjid, menara pertama didirikan di masjid Basrah dan masjid ‘Amr di Fustat, Mesir pada masa pemerintahan Mu‘awiyyah ibn Abi Sufyan. Apabila Islam mula berkembang ke Parsi, Maghribi dan Sepanyol, seni bina dari jajahan baru ini telah memberi idea baru kepada seni bina menara di Timur Tengah. Contohnya bangunan tinggi Rom (Square Roman Tower) telah mempengaruhi masjid-masjid Bani Umayyah di Damsyiq.

Masjid-masjid tradisional di Malaysia turut mengalami perubahan. Pada peringkat awal, masjid tidak dilengkapi dengan menara, tetapi setelah wujud pengaruh luar seperti pengaruh Cina dan India, masjid telah mula dilengkapi dengan menara. Binaan menara pula terasing dari binaan masjid. Ia dibuat dari batu dan reka bentuknya jelas menunjukkan pengaruh luar, sama ada dari Cina ataupun India.

Menara masjid Tengkera begitu dekat dengan bangunan Pagoda. Menara masjid Kampong Hulu pula lebih ringkas. Ia menyamai bangunan menara di India. Menara masjid Sultan Salahuddin Abdul Aziz Syah pula menyamai bentuk menara masjid di Timur Tengah. Ia terdiri dari empat buah menara di empat penjuru. Setiap menara ini mempunyai ketinggian 460 kaki. Warna menara masjid ini menyamai warna kubah yang hanya menggunakan dua warna iaitu putih dan biru. Warna ini disesuaikan dengan warna langit dan awan. Keadaan menara yang menjulang ke atas dan membentuk lebih kecil seolah-olah menggambarkan pergantungan manusia kepada Allah.

### Seni Hias pada Masjid
Terdapat dua jenis seni hias yang digunakan dalam mengindahkan masjid, iaitu seni halus yang menghasilkan seni ukir dan seni khat. Kedua-dua jenis seni hias ini diukir pada kayu. Ukiran kayu ini terdapat di bahagian kepala pintu, tingkap, dinding pemidang di antara dewan sembahyang dengan serambi, mimbar, pemidang serambi, cucuran atap setiap tingkat bumbung, mahkota atap dan tulang perabung.
Kebanyakan ukiran menggunakan sistem tebuk terus kerana ia berfungsi sebagai alat pengudaraan. Di samping itu, terdapat beberapa teknik tebuk lain yang dikenali dengan tebuk separuh dan tebuk timbul. Pola ukiran pula terdiri daripada pola bujang atau dikenal juga dengan pola putu, pola bingkai (pemidang) dan pola lengkap.

Motif pola bujang menampakkan gaya bebas, berdiri sendiri, tidak terikat, berkait dan bersambung-sambung. Ia banyak mengambil unsur kuntum bunga, putik buah, bulan, bintang, matahari dan unsur makhluk hidup. Pola bingkai atau pemidang pula menggunakan unsur-unsur sederhana. Pergerakannya tidak banyak berbelit atau berlingkar dan mempunyai pemidang atau bingkai. Pola lengkap menggabungkan semua unsur dalam satu bentuk ukiran yang lengkap. Pola ini lebih menekankan unsur tumbuh-tumbuhan yang lengkap dengan batang, daun, bunga, sulur buah dan putik. Unsur-unsur pada ukiran kayu ini mengambil unsur makhluk hidup, unsur kosmos, kaligrafi dan tumbuh-tumbuhan.

Seni ukir yang terdapat pada cucuran atap masjid Tengkera dan masjid Kampong Hulu menggunakan pola bujang dengan motif pucuk rebung. Kepada pintu dan tingkap masjid Tengkera pula menggambarkan pola lengkap dengan menggunakan unsur tumbuh-tumbuhan.

Seni hias pada masjid yang dibina selepas merdeka juga melibatkan seni halus dan seni khat, tetapi kedua-dua seni hias ini diukir di batu dan sebahagiannya menggunakan besi. Corak yang digunakan adalah corak arabesque yang melibatkan corak geometri. Ia menghias tingkap, pintu dan dinding masjid. Di samping itu, keindahan masjid pada zaman ini juga terletak pada batu marmar dan jubin yang digunakan pada dinding dan lantai masjid. Keindahan juga terlihat pada jeriji besi yang digunakan pada tingkap dan dinding pemisah seperti yang dapat dilihat pada masjid Sultan Salahuddin Abdul Aziz Syah.

Seni khat yang berfungsi sebagai hiasan masjid banyak terdapat pada masjid selepas merdeka berbanding dengan masjid tradisional. Ia diukir pada batu atau ditulis di kepingan aluminium dan kemudian dipasang di dinding masjid, sama ada pada bahagian dalam masjid seperti pada bahagian atas dinding masjid, mihrab dan kubah. Pada bahagian luar masjid, seni khat terdapat di kepala pintu, pintu gerbang dan papan tanda yang diletak pada bahagian hadapan kawasan masjid. Jenis khat yang digunakan secara meluas ialah khat thuluth.

## Kesimpulan
Seni bina masjid tradisional dan masjid kini ternyata mempunyai keistimewaan dan keindahan tersendiri. Masjid Tengkera dan masjid Kampong Hulu mempunyai ciri-ciri seni bina dari luar dan digabungkan dengan kehalusan tempatan yang dapat dilihat pada ukiran kayu yang halus. Daya tarik pada dua masjid ini ialah bumbung yang bertingkat dan pelbagai ragam hias di setiap sudut.

Keindahan masjid kini yang diwakili oleh masjid Sultan Salahuddin Abdul Aziz Syah pula terletak pada bentuknya yang menyamai bentuk masjid di Asia Barat. Demikian juga seni hias yang digunakan, terutama pada corak geometri dan pemilihan jubin. Kesenian dan keindahan yang terserlah pada masjid dua zaman ini menunjukkan Islam tidak menolak soal keindahan yang boleh mencerminkan kebersihan dan tata hias yang menarik.

## Rujukan

*

*

*

*

*

*